b"\n_START_ARTICLE_\nPrimo\xc5\xbe Rogli\xc4\x8d\n_START_SECTION_\nM\xc3\xa4kihyppy\n_START_PARAGRAPH_\nRogli\xc4\x8d kuului Slovenian joukkueeseen, joka voitti m\xc3\xa4kihypyn nuorten joukkuekilpailun maailmanmestaruuden Tarvisiossa 2007. H\xc3\xa4nen lis\xc3\xa4kseen joukkueessa hypp\xc3\xa4siv\xc3\xa4t Robert Hrgota, Jurij Tepe\xc5\xa1 ja Mitja Me\xc5\xbenar. H\xc3\xa4n sai nuorten MM-kilpailuissa joukkuehopeaa Kranj'ssa 2006. Henkil\xc3\xb6kohtaisessa kilpailussa h\xc3\xa4n sijoittui Kranj'ssa yhdeks\xc3\xa4nneksi ja Tarvisiossa viidenneksi._NEWLINE_Rogli\xc4\x8d voitti Continental Cupin osakilpailun Planicassa tammikuussa 2006 ja Westbyssa helmikuussa 2007. Lis\xc3\xa4ksi h\xc3\xa4n sijoittui kerran toiseksi ja kaksi kertaa kolmanneksi. H\xc3\xa4n oli Continental Cupin kokonaiskilpailussa kahdeksas kaudella 2006\xe2\x80\x932007.\n_START_SECTION_\nPy\xc3\xb6r\xc3\xa4ily\n_START_PARAGRAPH_\nRogli\xc4\x8d edusti maantiepy\xc3\xb6r\xc3\xa4ilyss\xc3\xa4 slovenialaista Adria Mobil -joukkuetta vuosina 2013\xe2\x80\x932015. Kaudesta 2016 alkaen h\xc3\xa4n on kilpaillut UCI World Tour -tasolla alankomaalaisessa Team LottoNL-Jumbo / Team Jumbo-Visma -tallissa. _NEWLINE_Rogli\xc4\x8d voitti Slovenian ymp\xc3\xa4riajon 2015. Italian ymp\xc3\xa4riajossa 2016 h\xc3\xa4n sijoittui ensimm\xc3\xa4isen\xc3\xa4 etappina ajetussa aika-ajossa toiseksi 0,01 sekuntia Tom Dumoulinille h\xc3\xa4vinneen\xc3\xa4. H\xc3\xa4n voitti saman kilpailun yhdeks\xc3\xa4nnen etapin, 40,5 kilometrin aika-ajon, kymmenen sekunnin erolla Matthias Br\xc3\xa4ndleen. H\xc3\xa4n voitti Volta ao Algarve -kilpailun 2017. Saman vuoden Ranskan ymp\xc3\xa4riajossa h\xc3\xa4n voitti Serre-Chevalieriin p\xc3\xa4\xc3\xa4ttyneen 17. etapin minuutin ja 13 sekunnin erolla Rigoberto Ur\xc3\xa1niin. Bergenin MM-kilpailuissa 2017 h\xc3\xa4n saavutti aika-ajossa hopeaa 57 sekuntia Tom Dumoulinille h\xc3\xa4vinneen\xc3\xa4._NEWLINE_Rogli\xc4\x8d voitti Baskimaan ymp\xc3\xa4riajon 2018 minuutin ja yhdeks\xc3\xa4n sekunnin erolla Mikel Landaan. H\xc3\xa4n voitti kilpailussa aika-ajoetapin ja sijoittui kolmella etapilla toiseksi. Muutamaa viikkoa my\xc3\xb6hemmin h\xc3\xa4n voitti Tour de Romandien kahdeksan sekunnin erolla Egan Bermaliin. H\xc3\xa4n sijoittui kilpailussa kahdella etapilla toiseksi ja prologissa kolmanneksi. Kes\xc3\xa4kuussa h\xc3\xa4n voitti Slovenian ymp\xc3\xa4riajon. Saman vuoden Ranskan ymp\xc3\xa4riajossa h\xc3\xa4n voitti Larunsiin p\xc3\xa4\xc3\xa4ttyneen 19. etapin ja sijoittui kokonaiskilpailussa nelj\xc3\xa4nneksi._NEWLINE_Rogli\xc4\x8d voitti 2019 UAE Tourin 31 sekunnin erolla Alejandro Valverdeen H\xc3\xa4n voitti samana vuonna Tirreno\xe2\x80\x93Adriaticon kokonaiskilpailun sekunnin erolla Adam Yatesiin. Ennen viimeisen\xc3\xa4 etappina ajettua aika-ajoa h\xc3\xa4n oli ollut 25 sekuntia Yatesi\xc3\xa4 j\xc3\xa4ljess\xc3\xa4. H\xc3\xa4n voitti 2019 Tour de Romandien 49 sekunnin erolla Rui Costaan. H\xc3\xa4n voitti kilpailussa kolme etappia. Saman vuoden Italian ymp\xc3\xa4riajossa h\xc3\xa4n voitti kaksi aika-ajoetappia. H\xc3\xa4n johti kokonaiskilpailua etappien 1\xe2\x88\x925 j\xc3\xa4lkeen ja sijoittui lopulta kolmanneksi, kaksi ja puoli minuuttia kilpailun voittaneelle Richard Carapazille h\xc3\xa4vinneen\xc3\xa4. Espanjan ymp\xc3\xa4riajossa 2019 h\xc3\xa4n voitti kymmenenten\xc3\xa4 etappina ajetun aika-ajon nousten samalla kokonaiskilpailun johtoon. H\xc3\xa4n voitti kilpailun lopulta kahden minuutin ja 16 sekunnin erolla Alejandro Valverdeen H\xc3\xa4n voitti my\xc3\xb6s pistekilpailun. My\xc3\xb6hemmin samana vuonna h\xc3\xa4n voitti Giro dell'Emilian ja Tre Valli Varesinen."